
Házasság, politika, viszályok: Capet Margit és ifjabb Henrik szerepei a Plantagenet udvarban elbeszélő források alapján

Capet Margit 1160 és 1183 között Anglia-, 1186-tól Magyarország királynéja volt. A dolgozat egyik célja annak a bemutatása, hogy Margit milyen szerepet töltött be a Plantagenet udvarban. Erre vonatkozóan a 12. és 13. századi krónikások főként azokról a problémás pontokról tudósítottak, mint az első házassága ifjú Plantagenet Henrikkel, az 1170. és 1172. évi koronázások, az esetleges házasságtörés vádja, valamint a második házasság létrejötte III. Béla magyar királlyal. A kutatás ezekre a pontokra épül. Mivel Margit első férjével együtt a Plantagenet és Capeting dinasztia közötti konfliktus kulcsszereplője volt, elengedhetetlennek találtam ifjú Henrik személyét is kiemelni a dolgozatban –akit habár még apja életében királlyá koronáztak, nem tudott azokkal a hatalmi jogosítványokkal élni, melyeket a koronázás biztosított számára. Házasságuk kettős céllal jött létre: egyrészt a két dinasztia közötti békét szimbolizálta, másrészt II. Henrik politikai ambíciójának az eszköze volt, hogy Margit hozománya révén visszaszerezze a Normandia határvidékén fekvő stratégiai várakat. A hozomány körüli vita 1186-ig húzódott el, mert habár Margit 1183-ban megözvegyült, II. Henrik nem volt hajlandó lemondani a várakról.
A kutatás során elsősorban Roger de Hoveden, Robert de Torgini, Gervasus Cantuariensis, Guilelmus Neubrigensis, Ralph de Diceto és Rigord krónikájára támaszkodtam. 



